വിൻഡീസിനെതിരായ നാലാം ഏകദിനത്തിൽ ഇന്ത്യൻ ഓപ്പണർ രോഹിത് ശർമ്മയ്ക്ക് സിക്സർ മധുരം . മത്സരത്തിൽ വെടിക്കെട്ട് സെഞ്ചുറിയുമായി തിളങ്ങിയ രോഹിത് ഏകദിന സിക്സുകളുടെ എണ്ണത്തിൽ സച്ചിൻ ടെൻഡുൽക്കറെ മറികടന്നു . മത്സരത്തിൽ നാല് സിക്സുകളാണ് രോഹിതിൻറെ ബാറ്റിൽ നിന്ന് ഗാലറിയിലേക്ക് പറന്നത് . ഇതോടെ 195 സിക്സുകൾ നേടിയിട്ടുള്ള സച്ചിനെ മറികടന്ന് രോഹിത് തൻറെ നേട്ടം 196ലെത്തിച്ചു . 211 സിക്സുകൾ നേടിയ എംഎസ് ധോണിയാണ് ഇക്കാര്യത്തിൽ ഇന്ത്യൻ താരങ്ങളിൽ രോഹിതിന് മുന്നിലുള്ളത് . മുൻ താരങ്ങളായ സൌരവ് ഗാംഗുലി ( 189 ) , യുവ്രാജ് സിംഗ് ( 153 ) എന്നിവരാണ് മൂന്നും നാലും സ്ഥാനങ്ങളിൽ . 137 പന്തിൽ 20 ബൌണ്ടറിയും നാല് സിക്സും സഹിതമാണ് രോഹിത് ശർമ്മ 162 റൺസ് നേടിയത് . ഇത് ഏഴാം തവണയാണ് രോഹിത് ഏകദിനത്തിൽ 150ലേറെ റൺസ് സ്കോർ ചെയ്യുന്നത് . ഓപ്പണറായി കുറഞ്ഞ ഇന്നിംഗ്സുകളിൽ 19 സെഞ്ചുറികൾ നേടിയ താരമെന്ന നേട്ടത്തിലും സച്ചിൻ ടെൻഡുൽക്കറെ രോഹിത് മത്സരത്തിൽ മറികടന്നിട്ടുണ്ട് . ഓപ്പണറുടെ റോളിൽ സച്ചിൻ 115 ഇന്നിംഗ്സിൽ 19 സെഞ്ചുറി നേടിയപ്പോൾ രോഹിതിന് 107 ഇന്നിംഗ്സുകളെ വേണ്ടിവന്നുള്ളൂ എന്നതാണ് ശ്രദ്ധേയം .